Kate Pierson

Katherine Elizabeth ”Kate” Pierson (s. 27. huhtikuuta 1948 Weehawken, New Jersey) on yhdysvaltalainen laulaja, kitaristi ja kosketinsoittaja. Hän on yksi The B-52’s-yhtyeen perustajajäsenistä. Lisäksi Pierson on tehnyt yhteistyötä muun muassa Ramonesin, Iggy Popin ja R.E.M:n kanssa. Hän on japanilaisen superyhtye NiNan jäsen.
Elämä ja ura.
Nuoruus.
Kate Pierson syntyi Weehawkenissa New Yorkissa, 27. huhtikuuta 1948. Hän innostui musiikista jo hyvin nuorena. Koulun yläasteella hän oli innokas Bob Dylan -fani ja kuului paikalliseen folk-yhtyeeseen, joka esitti protestilauluja. Piersonin musiikkimaku kuitenkin laajeni rock &amp; rolliin Beatlesin vallattua Amerikan, ja lukiossa hän oli mukana bändissä nimeltä Sun Doughnuts. Pierson jätti New Jerseyn taakseen ja muutti 1970-luvulla Athensiin Georgiaan, jossa hän suunnitteli elävänsä luonnonläheistä elämää ja kasvattavansa vuohia. 
Ura.
Vuonna 1976 Pierson ystävystyi paikallisten boheemien Fred Schneiderin, Keith Stricklandin, Cindy Wilsonin ja Ricky Wilsonin kanssa, ja erään ravintolassa vietetyn illan jälkeen he perustivat bändin. Se otti nimekseen The B-52’s paikallisen slangin mukaan. Nimi viittasi Kate ja Cindyn omaksumiin yliampuviin mehiläispesäkampauksiin. Yhtye matkusti New Yorkiin ja alkoi esiintyä kaupungin rock-klubeissa. 
Yhtyeen vuonna 1978 julkaistu indie-single ”Rock Lobster” / ”52 Girls” nousi underground-hitiksi ja johti sopimukseen Warnerin kanssa. B-52’s vakiinnutti asemansa yhtenä menestyneimmistä amerikkalaisista uuden aallon yhtyeistä 1980-luvulla. Ricky Wilsonin kuolema vuonna 1985 hiljensi yhtyettä muutamaksi vuodeksi, mutta vuoden 1989 albumista "Cosmic Thing" tuli suosittu erityisesti jättihitin ”Love Shack” myötä.
Vaikka B-52’s piti Piersonin kiireisenä, hän esiintyi myös muiden artistien levyillä. Hän lauloi duettona Iggy Popin kanssa vuoden 1990 hitillä ”Candy,” joka julkaistiin Iggy Popin albumilla "Brick by Brick," ja Kate antoi tunnistettavan panoksensa myös R.E.M-yhtyeen kappaleella ”Shiny Happy People”. Hän esiintyi myös molempien kappaleiden musiikkivideoilla. 
Musiikillisten yhteistyöprojektiensa ohella Kate on laajentanut uraansa myös näyttelijänä – hän esiintyi elokuvassa "The Flintstones" (1994) ja antoi äänensä myös vuoden 1998 animaatioelokuvalle "The Rugrats Movie". Hänet nähtiin myös klubinomistajan roolissa HBO:n TV-sarjassa "Flight of the Conchords." Vuonna 1999 Pierson perusti uuden aallon superkokoonpanon NiNa yhdessä Mick Karnin (Japan), Takemi Shiman ja Masahide Sakuman (Plastics) sekä Yukin (Judy and Mary) kanssa. Se julkaisi vuonna 1999 nimeään kantavan albumin ja teki kiertueen. Vuonna 2003 Pierson osallistui "Lost Songs of Lennon &amp; McCartney" -cover-albumille. 
Vaikka Pierson kirjoitti silloin tällöin kappaleita omiin projekteihinsa, hänen ensimmäinen sooloalbuminsa "Guitars and Microphones" ilmestyi vasta vuonna 2015. Osittain Sian tuottama ja tämän kanssa kirjoitettu levy julkaistiin Piersonin omalla Lazy Meadow Music -levymerkillä. Myöhemmin Pierson teki jälleen yhteistyötä Sian sekä tuottajien Jimmy Harryn, Chris Braiden, Bleun ja JD Walkerin kanssa nauhoittaakseen toisen sooloalbuminsa "Radios &amp; Rainbows", joka julkaistiin syyskuussa 2024. Samaan aikaan B-52’s päätti jäähyväiskiertueensa vuonna 2023 ja esiintyi vielä loppuvuonna 2024.
Yksityiselämä.
Vuoden 2015 haastattelussa Pierson kertoi olevansa biseksuaali. Vuonna 2003 Pierson aloitti suhteen taiteilija ja suunnittelija Monica Colemanin kanssa. He menivät naimisiin 3. elokuuta 2015. Piersonilla on "Kate’s Lazy Meadow" -niminen motelli Mount Tremperissä New Yorkissa yhdessä kumppaninsa Monica Colemanin kanssa. Myöhemmin he avasivat myös "Kate’s Lazy Desert" -motellin Kaliforniassa lähellä Joshua Treen kansallispuistoa.